Küstrin-Kietz

**Küstrin-Kietz** er et lite, bymessig sted i kommunen Küstriner Vorland i østre del Tyskland, tett ved grensen mot Polen ved grenseovergangen ved Oder mot Kostrzyn nad Odrą. Befolkningen var i 2006 på 868 innbyggere.

Küstrin-Kietz er de bydelene av byen Kostrzyn nad Odrą (tysk: Küstrin) som ble liggende på den tyske siden av grensen etter at den nye tysk-polske grensen ble trukket langs Oder-Neisse-linjen etter andre verdenskrig. Fra 1945 til 1990 var stedet en selvstendig kommune i den sovjetiske okkupasjonssonen i Øst-Tyskland og deretter i det gjenforente Tyskland frem til 1997. Siden da inngår det i den da sammenslåtte kommunen Küstriner Vorland i Amt Golzow i Landkreis Märkisch-Oderland i Brandenburg.

## Historie
Selve Küstrin nevnes første gangen som by i et dokument fra 1232. Bydelen Kietz oppstod først som en selvstendig bosetting for de slaviske undersåttene til borgherren, og de arbeidet ved Küstrins slott. Den middelalderske forstaden med dette navnet lå imidlertid i den indre byens sørøstre del på den nåværende polske siden, men ble på 1500-tallet flyttet til vestre bredd av Oder, da Küstrins festningsverk ble utbygd. Denne byen ble i 1930 inkorporert i byen Küstrin og kom da sammen med bydelen Lange Vorstadt på den vestre Oder-siden å danne den administrative bydelen Küstrin-Kietz.

Küstrins gamle bykjerne ligger mellom elvene Oder og Warta som er lengre øst. Den gamle bykjernen ble fullstendig ødelagt i andre verdenskrigs sluttfase i 1945. Dens ruiner, som aldri er blitt gjenoppbygd, og forstadene øst for Warta skulle tilfalle Polen etter krigen. Forstadene vest for Oder forble derimot tyske, men da som en selvstendig kommune.

## Kommunikasjoner

Küstrin-Kietz og grensbroen mot Polen utgjør det østre endepunktet for Bundesstrasse 1 som leder herifra via Berlin, Magdeburg og Düsseldorf til den belgiske grensen vest for Aachen. Før 1945 strakk veien seg under navnet *[[Reichsstrasse 1]]* hele veien til den litauiske grensen øst for Königsberg (nå Kaliningrad). Siden 1992 har grenseovergangen til Polen igjen vært åpen.

Küstrin-Kietz jernbanestasjon ble åpnet i 1857 på den preussiske østre stambane som er sammenknyttet Berlin via Frankfurt an der Oder og Landsberg an der Warthe med Königsberg. I 1867 ble den nåværende linjen fra Berlin via Strausberg åpnet. Under DDR-tiden ble grenseovergangen kun benyttet for godstrafikk, mens stasjonen var endestasjon på linjen fra Berlin. Siden 1992 trafikkeres stasjonen av regionaltog på linjen Berlin-Lichtenberg – Strausberg – Kostrzyn nad Odrą, mens stambanen sørover via Lebus mot Frankfurt an der Oder ble nedlagt i år 2000.

Frem til 1937 var Küstrin-Kietz tilsluttet Küstrins sporvognsnett.

Ved Küstrin-Kietz stasjon møtes to store europeiske sykkelleder: Oder-Neisse-sykkelleden og Europasykkelled R1 mellom Boulogne-sur-Mer og St. Petersburg.

## Kultur og severdigheter
* De tidligere artillerikasernene i Küstrin ligger på Oderinsel ved grenseovergangen. Området ble benyttet av den sovjetiske armé under DDR-tiden og ble forlatt i 1991.
* Küstrin-Kietz kulturhus, kultur- og evenementslokale. I kulturhuset er også et byhistorisk museum for byen Küstrin.
* Küstrin-Kietz fuglepark
* Oderinsels naturvernsområde, med *Friedrichseiche*, en eik som ble plantet i 1765 til minne om kong Fredrik II av Preussens hjelp til byen Küstrins gjenoppbyggelse.

## Næringsliv
I Küstrin-Kietz ligger den eneste oljebrønnen i delstaten Brandenburg, som drives av Engie.

## Eksterne lenker
*